Martin Johnsrud Sundby selger Sjusjøen-hytta: Prisantydning 10 millioner kroner
Drømmehytta ble bygd for tre år siden. Nå legger Martin Johnsrud Sundby og ektefellen Marieke Heggeland fritidshjemmet i langrennsperlen Sjusjøen ut for salg.  Prisantydningen er for viderekomne: 10.048.170 kroner med dokumentavgift og tinglysningsgebyr. – Den ligger for salg dersom det kommer riktig kjøper, men vi er innforstått med markedet og vet at det sannsynligvis går år før den faktisk blir solgt, skriver Martin Johnsrud Sundby i en sms til VG. – Det er ingen tvil om at det er en høy prisklasse, men vi har hatt umiddelbar interesse etter at vi la eiendommen ut for salg torsdag, sier megler Bente Holen Bergseng i Eiendomsmegler1 Lillehammer og Gudbrandsdal.  Hun er enig i at salget kan ta tid. Hyttemarkedet er på retur etter at det var hytteboom under pandemien, skriver E24. Johnsrud Sundby avsluttet langrennssatsingen på toppnivå i 2021. Nå kombinerer 39-åringen rollen som programleder på TV med et stort familieliv på hjemmebane. – Ny hverdag med nye behov, ikke jobbtilværelse i skisporet lenger, forklarer verdensmesteren fra 2019.  Han har tre sønner som er opptatt med aktiviteter hver helg. Dessuten ønsker familien å reise mer etter at han ikke lenger er bundet av trening og renn. Dermed blir tiden på hytta begrenset. – Det er en kostbar eiendel om man ikke er der mer enn 15–20 dager per år. Vi er rett og slett ikke sikre på om Sjusjøen er stedet for oss når jeg ikke satser på ski, poengterer Johnsrud Sundby Sjusjøen-hytta har et bruksareal på 221 kvadrat. Den har fem soverom og to bad. – Dette er en rålekker hytte med lun og hyggelig atmosfære, skriver EiendomsMegler1 i prospektet. Det ble sist vår klart at Johnsrud Sundby ikke fortsetter som langrennsekspert i Viaplay. Sundby meldte at arbeid med selskapet hans og andre prosjekter for Warner Bros. Discovery tar såpass mye tid at han ikke lenger klarer kombinasjonen med jobb for Viaplay i helgene. Martin Johnsrud er programleder for TV Norges «16 ukers helvete». Høstens sesong er ferdig innspilt. Mia Gundersen er blant deltagerne.
Martin Johnsrud Sundby, og hans kone Marieke Heggeland har lagt hytte på Sjusjøen ut for salg . Prisantydningen er kr 10.048.170 med dokumentavgift og tinglysningsgebyr.  Sundby forventer at salget vil ta tid på grunn av det reduserte hyttemarkedet etter pandemiens hytteboom. Johnsrud Sundby avsluttet sin profesjonelle langrennskarriere i 2021 og har nå en TV-programlederrolle kombinert med familielivet. De selger hytta på grunn av endrede behov i hverdagen der de ønsker å reise mer og har begrenset tid til å tilbringe på hytta. Hytta på Sjusjøen har et bruksareal på 221 kvadratmeter, med fem soverom og to bad.